„Ciljaj mjesec. Čak i ako ga promašiš, sletjet ćeš među zvijezde.“

Antun Branko Šimić, hrvatski avangardist, obogatio je hrvatsku književnost 20.stoljeća stvarajući sliku svoje unutrašnjosti, svojeg krika. Unutrašnjost bića, smatra Šimić, izdiže se iznad materijalnog svijeta. Prosperov Novak tumači naslov Šimićeve zbirke Preobraženja i ističe da je iza njega skriveno vjerovanje da se materijalne, vidljive stvari mogu preobratiti u duhovne. Duhovnost je put kojega svatko treba pronaći želi li dosegnuti vrhunac svoje egzistencije.

Upravo je to tema Šimićeve pjesme Opomena, koja pripada cjelini Pjesme za kraj. Smatrajući da „se umjetnost ne može iskazati u ljepoti“, Šimić daje ekspresiju svoje unutrašnjosti, ali je u tome odmjeren. Budući da stvari postavlja imperativno, naslov pjesme je Opomena. Koristeći uskličnik na kraju svake strofe, ističe svoju snažnu želju da nas upozori. Upozorava nas da ne smijemo vjerovati u materijalno jer je ono prolazno, već ono nepropadljivo, izgrađeno na čvrstim duhovnim temeljima. Čovjek treba izraditi vlastita pravila, a ne igrati po tuđima. Uspjeh je biti svoj, biti ustrajan u ostvarivanju čvrsto zacrtanih ciljeva. Strofom „Čovječe pazi/da ne ideš malen/ispod zvijezda!“ ističe da u svijetu brige o propadljivim stvarima, moramo paziti da ne ograničimo svoju egzistenciju, odnosno da težimo biti vječno prisutni u svijetu. Motiv zvijezda označava beskrajnost svijeta, ali i svjetlost koja pojedincu obasjava put kojim hrabro korača i uspijeva u stvaranju nepropadljivog. Dok se zemaljski svijet ponekad čini mračnim i pesimističnim, zvijezde i dalje obasjavaju one koji su sretni i duhovno ispunjeni. Na kraju pjesme zvijezdama daje takvo značenje, ali ga povezuje s čovjekom. Čovjek je u svojim nastojanjima u mogućnosti umjesto u prah, prijeći sav u zvijezde. Prijeđe li u zvijezde, svojom će nepropadljivom ostavštinom obasjavati druge.

Šimićeva pjesma Opomena na mene utječe optimistično, daje mi snagu i motiviranost da se trudim u ostvarivanju ciljeva, usprkos opterećenosti svijeta u kojem se sve više cijeni materijalna strana stvari. „ Na svakom koncu/umjesto u prah/pređi sav u zvijezde!“ poruka je u kojoj se naglašava da visoki ciljevi mogu pobijediti ograničenost čovjekove egzistencije.

Glorija Markač, 4.b